**PRAVILNIK ZA VOLONTERE 71. Pulskog filmskog festivala**

1. Volonteri će raditi u smjenama svih dana Festivala te prema potrebi nekoliko dana prije i poslije Festivala. Razdoblje trajanja 71. Pulskog filmskog festivala je od 11. do 18. srpnja 2024. godine.

2. Nakon objave rezultata natječaja održat će se sastanak volontera. O mjestu i vremenu održavanja sastanka svi će kandidati pravovremeno biti obaviješteni. Odabrani volonteri dužni su prisustvovati sastanku kako bi bili upoznati sa svim detaljima te potpisati Ugovor o volontiranju koji će na sastanku dobiti.

3. Volonteri će imati svog koordinatora koji će ih podijeliti u odjele, a nakon podjele po odjelima imat će odjelnog voditelja. Koordinator volontera i odjelni voditelji volonterima će dati sve potrebne informacije o volonterskim aktivnostima i svim ostalim detaljima o Festivalu i organizaciji Festivala. Volonteri moraju poštovati radno vrijeme i raspored koji im je zadao njihov koordinator ili odjelni voditelj. Obavezno je držati se rasporeda.

4. Volonteri su obavezni dolaziti na svoje radno mjesto 15 minuta prije početka smjene. Volonteri su dužni svaki se dan javiti po dolasku i odjaviti po završetku smjene kod svog odjelnog voditelja. Volonterima na radnom mjestu nije dozvoljeno zadržavanje van njihovog rasporeda i radnog vremena. U slučaju bolesti volonteri se moraju čim prije i u što kraćem roku javiti odjelnom voditelju.

5. Konzumiranje alkohola, cigareta i opojnih sredstava za vrijeme volontiranja strogo je zabranjeno.

6. Volonteri svojim ponašanjem ne smiju ugrožavati ugled Festivala. Volonteri su dužni sa svim gostima Festivala biti krajnje ljubazni i pokušati odgovoriti na sva njihova pitanja. U slučaju da volonter ne zna odgovor na postavljeno pitanje ili se susretne s bilo kakvim problemom dužan je javiti ih koordinatoru volontera i voditelju odjela.

7. Volonterima će biti osigurane akreditacije. S akreditacijom volonteri mogu ulaziti na sve projekcije i ostala događanja za publiku Festivala. Volonteri ne mogu rezervirati mjesta za projekcije već na projekcije trebaju ulaziti zadnji i sjesti na eventualno preostala slobodna mjesta tek kada sva publika zauzme svoja mjesta.

Volonteri su dužni na radnom mjestu odnosno u vrijeme svoje smjene na Festivalu nositi festivalsku/sponzorsku majicu i akreditaciju.

8. Volonterima će biti osiguran jedan dnevni topli obrok ovisno o smjeni. Bonove za hranu s kojima će volonteri moći jesti u festivalskim restoranima podijeliti će koordinator volontera.

**71. Pulski filmski festival**